Agterstallige inkomstebelasting - Jou Geld | Solidariteit WêreldJou Geld | Solidariteit Wêreld
Tuis › Artikels › Agterstallige inkomstebelasting
Indien jy verantwoordelik is vir die inhandiging van jou eie jaarlikse belastingsopgawe, kan jy maklik agter raak. Dit is belangrik dat jy so gou as moontlik jou agterstallige opgawes indien, sodat jy nie verder beboet word nie.
Volgens die Suid-Afrikaanse Inkomstediens (SAID) was daar oor die afgelope paar jaar 'n onaanvaarbare toename in die nie-indiening van belastingopgawes.
Aan die einde van Maart 2018 was daar reeds 30 miljoen opgawes verskuldig aan die SAID. In baie gevalle is veelvuldige belastingvorms per belastingbetaler uitstaande.
In terme van die Wet op Belastingadministrasie en die Wet op Belasting op Toegevoegde Waarde (BTW) , is dit 'n kriminele oortreding om nie inkomstebelasting en BTW-opgawes in te dien nie en kan belastingbetalers wat skuldig bevind word, 'n kriminele rekord opdoen. In ernstige gevalle kan dit tronkstraf van tot twee jaar beteken.
Die SAID hef 'n boete vir elke maand wat jou opgawe agterstallig is. Hierdie boete kan enigiets vanaf R250 tot R16 000 per maand beloop. Sodra jy op datum is met al jou opgawes, sal die maandelikse boetes nie verder gehef word nie, en sal dit ook moontlike kriminele vervolging, onnodige regskoste en ander sanksies voorkom.
Jy kan die SAID se webblad (sars.gov.za) gebruik om uit te vind watter jare jy gemis het. Gebruik jou efiling-profiel om dit te doen. Indien jy jou gebruikersnaam en wagwoord vergeet het, sal jy die SAID moet kontak om dit uit te sorteer.
Wanneer jy weer op datum is met die indiening van al jou belastingopgawes en jy seker gemaak het dat jy nie die SAID enige inkomstebelasting skuld nie, kan jy om 'n kwytskelding van alle boetes op jou naam aansoek doen.
Moet dus nie verder saamleef met die stres van uitstaande opgawes nie. Die SAID verwelkom alle mense wat graag hulle belasting op datum wil bring.
Indien jy hulp hiermee nodig het, kan jy die SAID direk kontak, of die hulp van 'n finansiële konsultant of rekenkundige inroep.
Business Tech: https://businesstech.co.za/news/wealth/259789/what-to-do-if-you-have-not-filed-your-tax-returns-for-years/
Netwerk24: https://www.netwerk24.com/Sake/Muntslim/Geldsake/belasting-2016-jou-vrae-beantwoord-20160617